Vir die egpaar is 8 seuns en 2 dogters gebore (waarvan ses met Van der Merwe’s getrou het!)
c8 Carel *1742, boer na sy vader se dood op Rietfontein, dist Ceres x 3.11.1765 Maria Van der Merwe *1749 †c. 1779.
Pieter Willem van Heerden kan trots wees op sy nageslag. Niks het in ons land gebeur waar Van Heerdens nie by was nie. Selfs op Bruintjieshoogte is ‘n Isaac van Heerden saam met Andries Stockenstrom vermoor. Hulle het aan bykans alle oorloë, van die vroegste teen die Hottentotte tot die Tweede Wêreldoorlog, deelgeneem. In die Boereoorlog het veral kommandant Carel P. van Heerden, veldkornet B. I. J. van Heerden van Ventersdorp, en Willem van Heerden (Kaapse rebel) hulle onderskei, terwyl talle Van Heerdens bittereinders was. Gedurende die groottrek het hulle hulle rol gespeel. C. J. Van Heerden was lid van die Natalse Volksraad in 1842, terwyl Carel Sebastian van Heerden en Willem van Heerden twee van Potgieter se belangrikste ondersteuners in Potchefstroom was. Laasgenoemde paar se seuns het in 1852 onder H. Potgieter ‘n waaghalsige kommissie na die Ngani-meer meegemaak.